CELEX: 32014D0689
Language: hu
Date: 2014-09-29 00:00:00
Title: 2014/689/EU: A Bizottság végrehajtási határozata ( 2014. szeptember 29. ) a ragadós száj- és körömfájás vírusának Algériából, Líbiából, Marokkóból és Tunéziából az Unióba való behozatala elleni megelőző intézkedésekről (az értesítés a C(2014) 6868. számú dokumentummal történt)  EGT-vonatkozású szöveg

1.10.2014   
            
            
               HU
            
            
               Az Európai Unió Hivatalos Lapja
            
            
               L 287/27
            
         A BIZOTTSÁG VÉGREHAJTÁSI HATÁROZATA
   (2014. szeptember 29.)
   a ragadós száj- és körömfájás vírusának Algériából, Líbiából, Marokkóból és Tunéziából az Unióba való behozatala elleni megelőző intézkedésekről
   
      
         (az értesítés a C(2014) 6868. számú dokumentummal történt)
      
   
   (EGT-vonatkozású szöveg)
   
      (2014/689/EU)
   
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a harmadik országokból a Közösségbe behozott állatok állat-egészségügyi ellenőrzésére irányadó elvek megállapításáról, valamint a 89/662/EGK, 90/425/EGK és 90/675/EGK irányelvek módosításáról szóló, 1991. július 15-i 91/496/EGK tanácsi irányelvre (1) és különösen annak 18. cikke (7) bekezdésére,
   tekintettel a harmadik országokból a Közösségbe behozott termékek állat-egészségügyi ellenőrzésének megszervezésére irányadó elvek megállapításáról szóló, 1997. december 18-i 97/78/EK tanácsi irányelvre (2) és különösen annak 22. cikke (6) bekezdésére,
   mivel:
   
               (1)
            
            
               A 91/496/EGK irányelv megállapítja a harmadik országokból az Unióba behozott állatok állat-egészségügyi ellenőrzésére irányadó elveket. Az irányelv meghatározza azokat az intézkedéseket, amelyeket a Bizottságnak meg kell hoznia, ha az állati egészségre vagy a közegészségre súlyos veszélyt jelentő betegség merül fel vagy terjed harmadik ország területén.
            
         
               (2)
            
            
               A 97/78/EK irányelv megállapítja a harmadik országokból az Unióba behozott termékek állat-egészségügyi ellenőrzésére irányadó elveket. Az irányelv meghatározza azokat az intézkedéseket, amelyeket a Bizottságnak meg kell hoznia, ha az állati egészségre vagy a közegészségre súlyos veszélyt jelentő betegség merül fel vagy terjed harmadik ország területén.
            
         
               (3)
            
            
               Líbiában honos a ragadós száj- és körömfájás, és 2014. április 25-én Tunéziában, illetve 2014. július 23-án Algériában is megerősítették a jelenlétét.
            
         
               (4)
            
            
               A ragadós száj- és körömfájás a szarvasmarha-, juh-, kecske- és sertésfélék egyik legfertőzőbb betegsége. A betegséget okozó vírus gyorsan el tud terjedni, különösen a fertőzött állatokból származó termékek és a fertőzéssel szennyezett élettelen tárgyak, egyebek mellett haszonállat-szállító járművek révén. Fertőzött környezetben a vírus – a hőmérséklettől függően – akár több hétig is fennmaradhat a gazdaállat szervezetén kívül.
            
         
               (5)
            
            
               A ragadós száj- és körömfájás vírusának algériai, líbiai és tunéziai jelenléte súlyos veszélyt jelent az uniós állatállományra nézve.
            
         
               (6)
            
            
               Jóllehet a ragadós száj- és körömfájás marokkói előfordulását nem erősítették meg, e harmadik országon adott esetben keresztülhaladnak az Algériából, Líbiából és Tunéziából az Unióba visszatérő haszonállat-szállító járművek.
            
         
               (7)
            
            
               A ragadós száj- és körömfájás okozta líbiai helyzet drasztikus romlása, valamint a betegség Tunéziába és Algériába való átterjedése és ottani továbbterjedése szükségessé teszi olyan uniós intézkedések elfogadását, amelyek figyelembe veszik a ragadós száj- és körömfájás vírusának a környezetben és a potenciális terjedési útvonalakon való fennmaradását.
            
         
               (8)
            
            
               A haszonállatok Algériába, Líbiába vagy Tunéziába való szállítására használt járművek és hajók ezen, fertőzéssel érintett országokban a ragadós száj- és körömfájás vírusával szennyeződhetnek, így visszatérésükkor fennáll annak a kockázata, hogy az Unió területére hozzák a betegséget.
            
         
               (9)
            
            
               A vírus gyors és nagy távolságra való terjedésének kockázatát a leghatékonyabban a haszonállatok szállítására használt járművek és hajók megfelelő tisztítása és fertőtlenítése révén lehet csökkenteni.
            
         
               (10)
            
            
               Indokolt ezért biztosítani, hogy a közelmúltban élő állatok algériai, líbiai vagy tunéziai célállomásokra való szállítására használt valamennyi járművet és hajót megfelelő tisztításnak és fertőtlenítésnek vessék alá, és a tisztítási és fertőtlenítési műveleteket megfelelően dokumentálják az Unióba való belépés helye szerinti tagállam illetékes hatóságához a jármű üzemben tartója vagy vezetője által benyújtott nyilatkozatban.
            
         
               (11)
            
            
               Indokolt előírni, hogy a jármű üzemben tartója vagy vezetője legalább három évig tartsa meg a haszonállatok szállítására használt valamennyi jármű és hajó tisztítási és fertőtlenítési igazolását.
            
         
               (12)
            
            
               Indokolt a tagállamok számára biztosítani annak lehetőségét, hogy a fertőzéssel érintett országokba jelenleg vagy a közelmúltban takarmányt szállító járművek esetében a kerekeket vagy bármely más részt a kockázat csökkentése érdekében szükségesnek ítélt helyszíni fertőtlenítésnek vessék alá, amennyiben a jármű esetében nem zárható ki a ragadós száj- és körömfájás Unió területére való behozatalának jelentős kockázata.
            
         
               (13)
            
            
               Ezenkívül – jóllehet a ragadós száj- és körömfájásra fogékony fajokhoz tartozó élő állatok afrikai országokból való importja nem engedélyezett – a lófélék egyes kategóriáinak Algériából, Líbiából és Tunéziából történő, a 2009/156/EK tanácsi irányelvnek (3) megfelelő importja, valamint az említett harmadik országokból valamely másik harmadik országba szánt lóféléknek az Unión keresztül a 2010/57/EU bizottsági határozat (4) szerint történő átszállítása engedélyezhető. Ezért indokolt a tagállamok számára biztosítani annak lehetőségét, hogy a ragadós száj- és körömfájás Unió területére való behozatala kockázatának csökkentése érdekében a szóban forgó harmadik országokból lóféléket szállító járművek kerekeit vagy bármely más részét a kockázat csökkentése érdekében szükségesnek ítélt helyszíni fertőtlenítésnek vessék alá.
            
         
               (14)
            
            
               Az e határozatban előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,
            
         ELFOGADTA EZT A HATÁROZATOT:
   1. cikk
   E határozat alkalmazásában a „haszonállat-szállító jármű” és a „haszonállat-szállító hajó” olyan jármű, illetve hajó, amelyet élő szárazföldi állatok szállítására használtak vagy használnak.
   2. cikk
   (1)   A tagállamok biztosítják, hogy az Algériából, Marokkóból, Líbiából vagy Tunéziából érkező haszonállat-szállító jármű vagy hajó üzemben tartója vagy vezetője az Unióba való belépéskor a belépési ponton a tagállam illetékes hatósága számára adatokkal igazolja, hogy a legutóbbi állatszállítmány kirakodása óta megtisztították és fertőtlenítették a haszonállat, illetve rakomány szállítására szolgáló rakteret, adott esetben a karosszériát, a berakodó rámpát, az állatokkal érintkezésbe került berendezéseket, a kerekeket, a vezetőfülkét, valamint a kirakodáskor használt védőruhát/védőcsizmát.
   (2)   Az (1) bekezdésben említett adatokat vagy az I. mellékletben foglalt nyilatkozatminta alkalmazásával, az üresen hagyott részek kitöltésével kell benyújtani, vagy bármilyen, ezzel egyenértékű formában, legalább a nyilatkozatmintán kért adatok feltüntetésével kell rendelkezésre bocsátani.
   (3)   Az illetékes hatóság a (2) bekezdés szerinti nyilatkozat eredeti példányát három évig megőrzi.
   3. cikk
   (1)   Az Algériából, Líbiából, Marokkóból vagy Tunéziából az Unióba történő belépéskor a belépés helye szerint illetékes tagállam illetékes hatósága szemrevételezéssel ellenőrzi a haszonállat-szállító járművet annak megállapítása érdekében, hogy azokat megfelelően megtisztították és fertőtlenítették-e.
   (2)   Az Algériába, Líbiába, Marokkóba és Tunéziába irányuló élőállatexport tekintetében állat-egészségügyi bizonyítványt kiállítani jogosult illetékes hatóság szemrevételezéssel ellenőrzi a haszonállat-szállító hajókat annak megállapítása érdekében, hogy azokat az állatszállítmány berakodása előtt megfelelően megtisztították és fertőtlenítették-e.
   (3)   Ha az (1) és (2) bekezdés szerinti ellenőrzések azt mutatják, hogy a tisztításra és a fertőtlenítésre megfelelően sor került, illetve ha az illetékes hatóság a már megtisztított haszonállat-szállító járművek vagy hajók további – az (1) bekezdésben előírt intézkedéseken felüli – fertőtlenítését rendelte el, szervezte meg és hajtotta végre, akkor az illetékes hatóság ezt a tényt a II. melléklet szerinti mintának megfelelő igazolás kiállításával igazolja.
   (4)   Abban az esetben, ha az (1) és (2) bekezdés szerinti ellenőrzések azt mutatják, hogy a haszonállat-szállító járművek vagy hajók tisztítását és fertőtlenítését nem végezték el megfelelően, akkor az illetékes hatóság meghozza a következő intézkedések valamelyikét:
   
               a)
            
            
               az általa kijelölt helyen, az adott tagállamba való belépés helyéhez minél közelebb megfelelő tisztításnak és fertőtlenítésnek veti alá a haszonállat-szállító járművet vagy hajót, és erről a (3) bekezdés szerinti igazolást állít ki;
            
         
               b)
            
            
               ha a belépési pont közelében nincs tisztításra és fertőtlenítésre alkalmas létesítmény, vagy ha fennáll a kockázata annak, hogy a tisztítatlan haszonállat-szállító járműből vagy hajóból állati termékmaradványok kerülnek ki:
               
                           i.
                        
                        
                           megtiltja a haszonállat-szállító jármű vagy hajó Unióba való belépését; vagy
                        
                     
                           ii.
                        
                        
                           az a) pontban előírt intézkedések alkalmazásáig biztosítja a nem megfelelően tisztított és fertőtlenített jármű vagy hajó előzetes helyszíni fertőtlenítését.
                        
                     
         (5)   A haszonállat-szállító jármű üzemben tartója vagy vezetője a (3) bekezdés szerinti igazolás eredeti példányát három évig megőrzi. Az illetékes hatóság az említett igazolás másolatát három évig megőrzi.
   4. cikk
   Az Unióba való belépés helye szerinti tagállam illetékes hatósága előírhatja a közelmúltban takarmányt szállító, Algériából, Líbiából, Marokkóból vagy Tunéziából érkező bármely jármű kerekeinek vagy bármely más részének a kockázat csökkentése érdekében szükségesnek ítélt helyszíni fertőtlenítését minden olyan jármű tekintetében, amelynek esetében nem zárható ki a ragadós száj- és körömfájás Unió területére való behozatalának jelentős kockázata.
   5. cikk
   A beléptetési határállomás helye szerinti tagállam illetékes hatósága előírhatja az Algériából, Líbiából vagy Tunéziából a 2009/156/EK irányelv rendelkezéseinek megfelelően az Unió területére való behozatal céljából lóféléket szállító, illetve a 2010/57/EU határozat szerint az Unión keresztül lóféléket átszállító járművek kerekeinek vagy bármely más részének a kockázat csökkentése érdekében szükségesnek ítélt helyszíni fertőtlenítését minden olyan jármű tekintetében, amelynek esetében nem zárható ki a ragadós száj- és körömfájás Unió területére való behozatalának jelentős kockázata.
   6. cikk
   Ezt a határozatot 2015. október 1-jétől kell alkalmazni.
   7. cikk
   Ennek a határozatnak a tagállamok a címzettjei.
   
      Kelt Brüsszelben, 2014. szeptember 29-én.
      
         
            a Bizottság részéről
         
         Tonio BORG
         
            a Bizottság tagja
         
      
   
   
      (1)  HL L 268., 1991.9.24., 56. o.
   
   
      (2)  HL L 24., 1998.1.30., 9. o.
   
   
      (3)  A Tanács 2009. november 30-i 2009/156/EK irányelve a lófélék mozgására és harmadik országból történő behozatalára irányadó állat-egészségügyi feltételekről (HL L 192., 2010.7.23., 1. o.).
   
      (4)  A Bizottság 2010. február 3-i 2010/57/EU határozata a lóféléknek a 97/78/EK tanácsi irányelv I. mellékletében felsorolt területeken keresztül történő szállítására vonatkozó egészségügyi garanciák megállapításáról (HL L 32., 2010.2.4., 9. o.).
   
      I. MELLÉKLET
      Nyilatkozatminta az Algériából, Líbiából, Marokkóból és Tunéziából érkező haszonállat-szállító járművek/hajók üzemben tartója/vezetője számára
      Alulírott mint a (1) haszonállat-szállító jármű üzemben tartója/vezetője
      nyilatkozom, hogy:
      
                  —
               
               
                  Legutóbb az alábbi helyen és időpontban került sor állat-, illetve takarmányszállítmány kirakodására:
                  
                              Ország, régió, helység
                           
                           
                              Dátum (éééé.hh.nn.)
                           
                           
                              Időpont (óó.pp)
                           
                        
                               
                           
                           
                               
                           
                           
                               
                           
                        
                               
                           
                        
            
                  —
               
               
                  A kirakodást követően a haszonállat-szállító jármű/hajó tisztításra és fertőtlenítésre került. A tisztítás és fertőtlenítés kiterjedt a haszonállat, illetve rakomány szállítására szolgáló raktérre, [a karosszériára] (2), a berakodó rámpára, az állatokkal érintkezésbe került berendezésekre, a kerekekre, a vezetőfülkére, valamint a kirakodáskor használt védőruhára/védőcsizmára.
               
            
                  —
               
               
                  A tisztításra és fertőtlenítésre az alábbi helyen és időpontban került sor:
                  
                              Ország, régió, helység
                           
                           
                              Dátum (éééé.hh.nn.)
                           
                           
                              Időpont (óó.pp)
                           
                        
                               
                           
                           
                               
                           
                           
                               
                           
                        
                               
                           
                        
            
                  —
               
               
                  A fertőtlenítőszer felhasználása a gyártó utasításai szerinti koncentrációban történt (3):
               
            
                  —
               
               
                  Állatszállítmány berakodására legközelebb az alábbi helyen és időpontban kerül sor:
                  
                              Ország, régió, helység
                           
                           
                              Dátum (éééé.hh.nn.)
                           
                           
                              Időpont (óó.pp)
                           
                        
                               
                           
                           
                               
                           
                           
                               
                           
                        
                               
                           
                        
                              Dátum
                           
                           
                              Kiállítás helye
                           
                           
                              Az üzemben tartó/vezető aláírása
                           
                        
                               
                           
                           
                               
                           
                           
                               
                           
                        
                              A haszonállat-szállító jármű üzemben tartójának/vezetőjének neve és székhelye/lakcíme (nyomtatott nagybetűvel)
                           
                        
            
         (1)  A haszonállat-szállító jármű rendszáma/a haszonállat-szállító hajó azonosító száma.
      
         (2)  Amennyiben nem alkalmazandó, törölje.
      
         (3)  A felhasznált anyag és annak koncentrációja.
   
   
      II. MELLÉKLET
      Igazolás az Algériából, Líbiából, Marokkóból és Tunéziából érkező haszonállat-szállító járművek/hajók tisztításáról és fertőtlenítéséről
      Alulírott hatósági személy igazolom, hogy:
      
                  1.
               
               
                  a mai napon ellenőriztem a(z) (1) forgalmi rendszámú/azonosító számú, haszonállat-szállító járművet (járműveket)/hajót (hajókat), és szemrevételezéssel megállapítottam, hogy a haszonállat, illetve rakomány szállítására szolgáló rakteret, [a karosszériát] (2), a berakodó rámpát, az állatokkal érintkezésbe került berendezéseket, a kerekeket, a vezetőfülkét, valamint a kirakodáskor használt védőruhát/védőcsizmát megfelelően megtisztították;
               
            
                  2.
               
               
                  ellenőriztem a 2014/689/EU bizottsági végrehajtási határozat I. melléklete szerinti minta felhasználásával vagy más, a mintával egyenértékű formában, a 2014/689/EU végrehajtási határozat I. mellékletében szereplő tételek feltüntetésével benyújtott nyilatkozatban foglalt adatokat.
                  
                              Dátum
                           
                           
                              Kiállítás ideje
                           
                           
                              Kiállítás helye
                           
                           
                              Illetékes hatóság
                           
                           
                              A hatóság képviselőjének aláírása (3)
                              
                           
                        
                               
                           
                           
                               
                           
                           
                               
                           
                           
                               
                           
                           
                               
                           
                        
                              Bélyegző:
                           
                           
                              Név nyomtatott nagybetűvel:
                           
                        
            
         (1)  A haszonállat-szállító jármű (járművek) rendszáma/a haszonállat-szállító hajó (hajók) azonosító száma.
      
         (2)  Amennyiben nem alkalmazandó, törölje.
      
         (3)  Az aláírás és a bélyegző színének különböznie kell a nyomtatvány színétől